b"\n_START_ARTICLE_\nBamberger Symphoniker\n_START_SECTION_\nHist\xc3\xb2ria\n_START_PARAGRAPH_\nL'orquestra va ser formada el 1946 principalment per m\xc3\xbasics alemanys expulsats de Txecoslov\xc3\xa0quia en virtut dels decrets de Bene\xc5\xa1, que havien estat pr\xc3\xa8viament membres de l'Orquestra Filharm\xc3\xb2nica Alemanya de Praga. L'orquestra va rebre el t\xc3\xadtol de Filharm\xc3\xb2nica de l'Estat de Baviera (Bayerische Staatsphilharmonie) el 1993, en ser finan\xc3\xa7ada per aquest land. _NEWLINE_Des de 1993, l'orquestra actua a la Konzert und Kongresshalle, coneguda com a Sinfonie an der Regnitz. Els concerts abans de 1993 se celebraven al Dominikanerbau. L'orquestra compta amb el suport financer de l'Estat Lliure de Baviera, la ciutat de Bamberg, el districte de Franc\xc3\xb2nia Superior i el districte de Bamberg. El govern de Baviera va saldar deutes financers de l'orquestra el 2003. _NEWLINE_Des de la seva creaci\xc3\xb3, l'orquestra s'ha distingit per les seves nombroses gires per l'estranger, el que al costat dels seus enregistraments (especialment les que va realitzar sota la batuta de Keilberth) l'han convertit en una orquestra molt popular. El mateix Keilberth la va dirigir en un concert el 14 de maig de 1963 a la Ciutat del Vatic\xc3\xa0 davant el papa Joan XXIII; en aquesta ocasi\xc3\xb3 es va tocar una de les especialitats del gran director: la Simfonia n\xc3\xbam. 7 de Beethoven. _NEWLINE_L'orquestra est\xc3\xa0 associada amb la triennal Competici\xc3\xb3 de Direcci\xc3\xb3 Gustav Mahler, creada durant el mandat de Nott, i el primer llorejat amb el premi va ser Gustavo Dudamel el 2004. L'orquestra ha realitzat una s\xc3\xa8rie d'enregistraments per Vox Records amb J\xc3\xa1nos F\xc3\xbcrst, algunes de les quals han estat reeditades en CD. Tamb\xc3\xa9 ha gravat m\xc3\xbasica de Joaqu\xc3\xadn Turina per RCA Records amb el director Antonio de Almeida.\n_START_SECTION_\nDirectors\n_START_PARAGRAPH_\nJoseph Keilberth va ser el primer director principal de l'orquestra. Entre els altres directors principals es troben Eugen Jochum, James Loughran i Horst Stein, que tamb\xc3\xa9 ostentaven el t\xc3\xadtol de director honorari de l'orquestra. Des de gener del 2000 fins a 2016 el director musical ha estat el brit\xc3\xa0nic Jonathan Nott. El seu successor, des de l'inici de la temporada 2016-2017 \xc3\xa9s el director txec Jakub Hrusa. _NEWLINE_Herbert Blomstedt va ser nomenat director honorari de l'orquestra el mar\xc3\xa7 de 2006, t\xc3\xadtol que comparteix amb Christoph Eschenbach des de 2016.  _NEWLINE_Entre els directors convidats, destaca Ingo Metzmacher, del que es recorda especialment el seu cicle integral de les simfonies de Karl Amadeus Hartmann."